บัวหลวงจับมือไอซีบีซีหนุนวงเงิน 8 พันล้าน
นายหลีเสี่ยวเผิง กรรมการธนาคาร Industrial and Commercial Bank of China Limited หรือไอซีบีซี
10 ส.ค. 2554

นายหลีเสี่ยวเผิง กรรมการธนาคาร Industrial and Commercial Bank of China Limited หรือไอซีบีซี 
เปิดเผยว่า ธนาคารไอซีบีซีได้ลงนามในสัญญาสนับสนุนทางการเงินระหว่างกัน Reciprocal Funding Line Agreement ร่วมกับธนาคารกรุงเทพ ในวงเงิน 1,600 ล้านหยวน หรือประมาณ 8,000 ล้านบาท เพื่อใช้สำหรับเป็นวงเงินสนับสนุนสภาพคล่องให้กับธนาคารไอซีบีซี (ไทย) และธนาคารกรุงเทพ (ประเทศจีน) 
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ เปิดเผยว่า นอกจากต้นทุนทางการเงินที่ต่ำแล้ว ยังส่งผลดีทำให้ธนาคารทั้งสองแห่งมีความพร้อมในการรองรับและสนองตอบความต้องการของลูกค้านักลงทุน โดยในประเทศจีน ธนาคารไอซีบีซี พร้อมให้การสนับสนุนทางการเงินแก่ธนาคารกรุงเทพ (ประเทศจีน) เมื่อมีความต้องการ ขณะเดียวกันในประเทศไทย ธนาคารกรุงเทพ พร้อมสนับสนุนทางการเงินแก่ธนาคารไอซีบีซี (ไทย) เช่นเดียวกัน
“ธนาคารไอซีบีซีเข้าถือหุ้นใน ธนาคารไอซีบีซี (ไทย) จำกัด (มหาชน) ร้อยละ 97.24 ตั้งแต่ปี พ.ศ. 2553 ที่ผ่านมา โดยมุ่งหวังให้ธนาคารไอซีบีซี (ไทย) เป็นสะพานสู่โอกาสทางธุรกิจระหว่าง ไทย–จีน และเป็นศูนย์กลางในการขยายธุรกิจสู่ประเทศไทยและภูมิภาคเอเซียตะวันออกเฉียงใต้ อีกทั้งธนาคารไอซีบีซี (ไทย) จะเป็นผู้เชี่ยวชาญเรื่องผลิตภัณฑ์เงินหยวน ที่จะทำให้ลูกค้าสามารถควบคุมความเสี่ยงจากอัตราแลกเปลี่ยนเพื่อให้ได้รับประโยชน์สูงสุด อันจะทำให้ธุรกิจการค้าระหว่าง 2 ประเทศเป็นไปโดยราบรื่นและเติบโตยิ่งขึ้น ทั้งนี้ธนาคารไอซีบีซียังหวังที่จะเห็นการพัฒนาความร่วมมือระหว่างกันกับธนาคารกรุงเทพให้มากยิ่งขึ้นในอนาคตอีกด้วย” นายหลี กล่าว
“ความสำเร็จในการจัดตั้งและเปิดให้บริการของธนาคารกรุงเทพ (ประเทศจีน) ในฐานะธนาคารท้องถิ่น เมื่อวันที่ 28 ธันวาคม 2552 นับเป็นความก้าวหน้าอีกระดับหนึ่งที่จะช่วยให้ลูกค้าและธนาคารได้รับโอกาสมากขึ้นในการขยายธุกิจ ซึ่งนอกจากจะเป็นประโยชน์ต่อลูกค้าที่ดำเนินธุรกิจอยู่ในประเทศจีนแล้ว ยังสอดคล้องกับยุทธศาสตร์ของธนาคาร ที่มุ่งเน้นการเติบโตไปพร้อมๆ กับลูกค้า โดยธนาคารกรุงเทพ (ประเทศจีน) ยังคงให้บริการสินเชื่อธุรกิจและบริการเพื่อการค้าระหว่างประเทศ บริการด้านบริหารการเงิน บริการแลกเปลี่ยนเงินตราต่างประเทศ และบริการโอนเงินระหว่างประเทศ ทั้งนี้ยังสามารถรับฝากเงินสกุลหยวนจากลูกค้าที่เป็นบริษัท และลูกค้าชาวต่างชาติได้ ซึ่งจะทำให้มีเงินทุนสำหรับรองรับการขยายสินเชื่อได้เพิ่มมากขึ้น” นายชาติศิริ กล่าว